****ОБЩИНСКА ИЗБИРАТЕЛНА КОМИСИЯ ЯМБОЛ****

**ПРОТОКОЛ**

**№ 57**

**На 21 декември 2016 г. се проведе заседание на Общинска избирателна комисия Ямбол при следния**

**Д н е в е н р е д:**

1. Разглеждане на Заявление от ПП „ДПС“

*докладчик: Екатерина Янева*

**ПРИСЪСТВАХА**: Екатерина Янева, Димитър Събев, Драгомир Димитров, Светла Кирилова, Станка Раданова, Недялко Савов и Весела Караманова.

**ОТСЪСТВАХА**: Мехмед Мехмедов, Младенка Делибалтова, Мирослава Янева и Мариана Гърдева.

Заседанието бе открито в 15.30ч. и председателствано от г-жа Екатерина Янева– председател на комисията.

**ПРЕДСЕДАТЕЛЯТ ЕКАТЕРИНА ЯНЕВА**: Уважаеми колеги, в залата присъстват 7 членове на комисията, имаме кворум за провеждане на днешното заседание.

Предлагам колегата Кирилова за преброител при поименното отчитане на гласуването, а за изготвяне на протокола- колегата Димитров. Който е съгласен с така направеното предложение, моля да гласува.

Гласували **За** – 7 членове: Екатерина Янева, Димитър Събев, Драгомир Димитров, Светла Кирилова, Станка Раданова, Недялко Савов и Весела Караманова.

Против – няма.

**ПРЕДСЕДАТЕЛЯТ ЕКАТЕРИНА ЯНЕВА**: Колеги, повод за провеждане на заседанието е депозирано Заявление с наш вх.№ 285/14.12.2016г. от ПП ДПС, чрез Иван Тодоров, в качеството му на областен координатор на партията в област Ямбол. Заявлението е изпратено по пощата и към него е приложено пълномощно на посоченото лице. В заявлението се сочи, че общинският съветник Ахмед Мехмедов, избран от квотата на ПП ДПС е отсъствал от заседания на съвета без да има уважителни причини затова на следните дати:27.11.2015г., 25.04.2016г., 17.05.2016г., 30.06.2016г. и 20.07.2016г., поради и което според заявителя са налице предпоставки за предсрочно прекратяване на пълномощията на посочения общински съветник по реда на чл.30, ал.4, т.5 от ЗМСМА. В тази връзка се иска от ОИК Ямбол да прекрати пълномощията му и да обяви за избран следващият по ред в листата кандидат.

**ПРЕДСЕДАТЕЛЯТ ЕКАТЕРИНА ЯНЕВА:** Колеги, вече Ви докладвах заявлението, Вие самите също го прочетохте преди започване на заседанието очаквам от вас предложения за действията, които да предприемем.

Виждам, че няма желаещи да вземат отношение, затова аз ще започна.

Колеги, съгласно нормата на чл.30, ал.4, т.5 от ЗМСМА пълномощията на общинския съветник се прекратяват предсрочно когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината. Видно от цитирания текст, предпоставките са две: уведомяване на председателя на общинския съвет и уважителна причина за неучастие в заседание. Логиката на закона води до извод, че от двете кумулативни предпоставки приоритет има причината за отсъствието, а не уведомяването. Установеният с правната норма режим е уведомителен, а не разрешителен. Затова и в правната норма не е регламентиран срок, до който общинския съветник трябва да уведоми председателя на общинския съвет за наложилото се отсъствие. В крайна сметка разнообразието на житейски ситуации, при които може да се наложи отсъствие, не позволява те да бъдат обхванати от законодателна рамка, отделен е въпросът, че в някои от тях изобщо е невъзможно да се съобщи за настъпилото събитие, което на практика прегражда възможността лицето да се яви на деня и в часа на заседанието, иначе определени доста време преди него. С Правилника за организацията и дейността на общински съвет Ямбол, неговите комисии и взаимодействието им с общинската администрация на община Ямбол е определен реда /чл.31/ от него, по който общинските съветници могат да отсъстват от заседанията на съвета – само по уважителни причини, за което са длъжни да уведомят писмено. Ето и тук не е регламентиран срок до който общинския съветник трябва да уведоми председателя на общинския съвет за наложилото се отсъствие. Със същият този правилник чл.41.3 е уреден реда за известяване на общинските съветници за предстоящите заседания на съвета. Обстоятелството за редовното уведомяване за насрочените заседания на общинския съвет е от съществено значение, тъй като за безпричинно отсъствие от същите може да се говори, само при наличие на редовно известяване на общинския съветник за тях. Посоченото е особено важно, тъй като елементите от фактическия състав на чл. 30, ал. 4, т. 5 следва да са налице в кумулация т.е. за да се приеме неоснователно и безпричинно отсъствие от страна на общинския съветник от проведените заседания, необходимо условие е той да е бил надлежно известен за датата на провеждането на всяко едно от тях.За да можем да вземем отношение по Заявлението и съответно да уведомим заявителя със нашето становище по него или пък решение, което сме взели по него, Ви предлагам да се обърнем за информация по случая именно към председателя на Об.СЯмбол. Въпреки, че до този момент в ОИК Ямбол не е депозирано искане от Председателя на Об.СЯмбол за предсрочното прекратяване на правомощията на Ахмед Мехмедов, придружено със съответната справка за заседанията, на които не е присъствал, както и придружаващи документи, доказващи искането. В тази връзка съм изготвила проект за писмо, до Председателя на Об.СЯмбол, което ще ви прочета, за да можем да го коментираме, редактираме и евентуално да гласуваме изпращането му. Но колеги преди да пристъпя към прочитането на проекта за писмо държа да чуя вашето мнение по отношение на това ми предложение и чак тогава ще подложа на разискване проекта за писмото.Кой желае да вземе думата?

Станка Раданова заявява желание да вземе думата.

**ПРЕДСЕДАТЕЛЯТ ЕКАТЕРИНА ЯНЕВА:** Заповядайте, колега Раданова.

**СТАНКА РАДАНОВА:** Считам, че за да можем да вземем изобщо някакво становище по така депозираното пред нас Заявление, действително следва да се обърнем към председателя на Об.СЯмбол.

Драгомир Димитров заявява желание да вземе думата.

**ПРЕДСЕДАТЕЛЯТ ЕКАТЕРИНА ЯНЕВА:** Заповядайте, колега Димитров.

**ДРАГОМИР ДИМИТРОВ:** Подкрепям предложението, макар, че според мен в крайна сметка да депозира искане за предсрочно прекратяване на пълномощията на общински съветник по този ред е изцяло в компетентността на Председателя на Об.СЯмбол.

**ПРЕДСЕДАТЕЛЯТ ЕКАТЕРИНА ЯНЕВА:** Споделям вашето мнение колега Димитров, но по моему, за да мотивираме каквото и да било становище или Решение, до което достигнем, следва да съберем достатъчно данни.

**СВЕТЛА КИРИЛОВА:** Колеги, според мен нека да изпратим писмо с искане за предоставяне на информация.

Всички присъстващи в залата се обединиха около предложението за изпращане на писмо до Председателя на Об.СЯмбол за предоставяне на информация по случая.

**ПРЕДСЕДАТЕЛЯТ ЕКАТЕРИНА ЯНЕВА:** Колеги, представям Ви, следният проект за писмо:

**УВАЖАЕМИ ГОСПОДИН ПРЕДСЕДАТЕЛ**,

По повод депозирано в ОИК-Ямбол заявление с вх.285/14.12.2016г., се обръщам към Вас за предоставяне на следната информация:

1. Общинският съветник Ахмед Неджадов Мехмедов участвал ли е в заседанията на ОбС-Ямбол, проведени на следните дати: 27.11.2015г., 25.04.2016г., 17.05.2016г., 30.06.2016г., 20.07.2016г.?;

2. Известяван ли е общинският съветник Ахмед Неджадов Мехмедов за заседанията на ОС, по реда на чл.41.3 от Правилниказа организацията и дейността на общински съвет Ямбол, неговите комисии и взаимодействието им с общинската администрация на община Ямбол?

3. За отсъствията от заседанията на ОбС Ямбол, за които надлежно е бил поканен, депозирал ли е общинският съветник писмено уведомление по реда на чл.31 от визирания правилник и на кои от посочените дати същия е депозирал писмено уведомление?

Други предложения има ли? Коментари по проекта, нещо да включим или да изключим от него? Щом няма такива моля да гласуваме.

**СВЕТЛА КИРИЛОВА:** Гласували: **За** – 7 членове: Екатерина Янева, Недялко Савов, Димитър Събев, Драгомир Димитров, Светла Кирилова, Станка Раданова и Весела Караманова.

Против – няма.

**ПРЕДСЕДАТЕЛЯТ ЕКАТЕРИНА ЯНЕВА**: Добре колеги, това писмо ще бъде изпратено до Председателя на Об.С Ямбол.

В конкретния случай, считам, че следва да спазим процедурата, регламентирана в чл.30, ал.6 от ЗМСМА, предвиждаща възможност общинският съветник срещу когото е депозирано това заявление да подаде писмено възражение по него. Вие какво мислите по въпроса?

**СВЕТЛА КИРИЛОВА:** Според мен да изпратим уведомление до общинският съветник, за наличието на депозираното пред нас заявление, като уведомлението следва да съдържа данни за отсъствията му от заседанията на ОС и с право да подаде писмено възражение пред комисията.

**СТАНКА РАДАНОВА**: Подкрепям това предложение. Нека да уведомим общинският съветник срещу когото има подадено заявление с искане за предсрочно прекратяване на пълномощията му.

**ПРЕДСЕДАТЕЛЯТ ЕКАТЕРИНА ЯНЕВА**: Някой друг, иска ли да вземе думата?

Щом няма желаещи подлагам на гласуване предложението за изпращане на уведомлението до г-н Ахмед Мехмедов.

**СВЕТЛА КИРИЛОВА:** Гласували **За** – 7 членове: Екатерина Янева, Димитър Събев, Драгомир Димитров, Светла Кирилова, Станка Раданова, Недялко Савов и Весела Караманова.

Против – няма.

Благодаря Ви колеги, че се отзовахте и присъствахте на днешното заседание.

Закривам днешното заседание.

ПРЕДСЕДАТЕЛ:

Екатерина Янева

СЕКРЕТАР:

Недялко Савов